Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 02.04.2020

**Αρ. Πρωτ.: 470**

ΠΡΟΣ: κ. Β. Κικίλια, Υπουργό Υγείας κα Δ. Μιχαηλίδου, Υφυπουργό Εργασίας

**ΚΟΙΝ: «Πίνακας Αποδεκτών»**

ΘΕΜΑ: «Ανοιχτή Επιστολή της Ε.Σ.Α.μεΑ. για λήψη άμεσων μέτρων για την προστασία όλων των περιθαλπόμενων και των εργαζόμενων σε όλες τις δομές παροχής υπηρεσιών κλειστής φροντίδας και περίθαλψης σε άτομα με αναπηρία, με χρόνιες παθήσεις, σε ηλικιωμένους και παιδιά**»**

**Κύριε Υπουργέ,**

**Κυρία Υφυπουργέ,**

**Η Εθνική Συνομοσπονδία Ατόμων με Αναπηρία (Ε.Σ.Α.μεΑ.)** **αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία, των ατόμων με χρόνιες παθήσεις και των οικογενειών τους στη χώρα, και είναι ο επίσημα αναγνωρισμένος Κοινωνικός Εταίρος της ελληνικής Πολιτείας σε ζητήματα αναπηρίας και χρόνιων παθήσεων.**

Η ΕΣΑμεΑ, στην πρώτη γραμμή του αγώνα για την προστασία των ατόμων με αναπηρία, με χρόνιες παθήσεις και των οικογενειών τους από τον COVID-19, και μετά από την ενημέρωση για αποτρόπαια συμβάντα σε ιδρύματα κλειστής περίθαλψης σε άλλες ευρωπαϊκές χώρες, με το παρόν υπόμνημα κρούει τον κώδωνα του άμεσου κινδύνου για αυτές τις δομές (π.χ. γηροκομεία, μονάδες φροντίδας ηλικιωμένων, οικοτροφεία, ΣΑΔ, ΣΥΔ, ιδρύματα ασυλιακού τύπου, ξενώνες ψυχικής υγείας, εκκλησιαστικά ιδρύματα κ.α.), τόσο του δημόσιου, όσο και του ιδιωτικού τομέα, και φυσικά για τους περιθαλπόμενους και τους εργαζόμενους σε αυτές.

 Τα άτομα με αναπηρία και χρόνιες παθήσεις που ζουν σε δομές κλειστής φροντίδας είναι πλέον πιο ευάλωτα από ποτέ, αντιμετωπίζουν αυξημένο κίνδυνο μόλυνσης από τον COVID-19, και σωματική και ψυχολογική κακοποίηση, λόγω απομόνωσης, παραμέλησης, ακόμα και εγκατάλειψης.

Σε περίπτωση που ο κορονοϊός εισβάλλει σε ιδρύματα κλειστής περίθαλψης στη χώρα μας, θα εκτυλιχθεί μια τραγωδία άνευ προηγουμένου, δεδομένου ότι τα άτομα με αναπηρία και χρόνιες παθήσεις, καθώς και οι ηλικιωμένοι, είναι πρώτοι στη λίστα των θυμάτων της πανδημίας.

Τα προβλήματα που αντιμετωπίζουν οι περιθαλπόμενοι στα ιδρύματα οφείλονται:

• σε έλλειψη εξοπλισμού ατομικής προστασίας, τόσο για τους ίδιους τους περιθαλπόμενους όσο και για το προσωπικό των ιδρυμάτων, που οδηγεί σε υψηλότερο κίνδυνο μόλυνσης για όλους.

• σε έλλειψη φροντίδας και επίβλεψης των περιθαλπόμενων λόγω έλλειψης προσωπικού - το ήδη λιγοστό προσωπικό σταματάει να εργάζεται σε περίπτωση που είναι μολυσμένο ή σε καραντίνα ή δεν εργάζεται εξαιτίας του φόβου να μολυνθεί, επιβαρύνοντας ακόμα περισσότερο την κατάσταση.

• στην καταναγκαστική επιβολή φαρμακευτικής αγωγής και μέτρων περιορισμού στο πλαίσιο λήψης προληπτικών μέτρων.

• στον αναγκαστικό περιορισμό που οδηγεί σε έλλειψη επαφής με τον έξω κόσμο (οικογένεια, φίλους και άλλους).

Στην παρούσα κατάσταση κρίνουμε απαραίτητη την άμεση λήψη των εξής μέτρων για την προστασία όλων των περιθαλπόμενων και των εργαζόμενων στις δομές παροχής υπηρεσιών κλειστής φροντίδας και περίθαλψης σε άτομα με αναπηρία, με χρόνιες παθήσεις, ηλικιωμένους και παιδιά:

1. Να υπάρχει αυστηρός έλεγχος από τον ΕΟΔΥ και να πραγματοποιούνται τακτικές επισκέψεις κλιμακίων ελέγχου στα δημόσια και ιδιωτικά ιδρύματα κλειστής φροντίδας, περίθαλψης και φιλοξενίας, ώστε να διασφαλίζεται ότι οι φιλοξενούμενοι σε αυτά δεν κακοποιούνται, δεν παραμελούνται, ούτε τίθενται σε κίνδυνο λόγω έλλειψης και απουσίας προσωπικού, καθώς και ότι δεν χρησιμοποιείται κατά τη διάρκεια της κρίσης η καταναγκαστική απομόνωση, ο περιορισμός και η καταναγκαστική φαρμακευτική αγωγή και η φαρμακευτική αγωγή καταστολής.
2. Να ολοκληρωθεί άμεσα η πρόσληψη προσωπικού όλων των ειδικοτήτων για τη στήριξη όλων των Κέντρων Κοινωνικής Πρόνοιας (ΚΚΠ), που από την περασμένη εβδομάδα έχει ξεκινήσει, καθώς επίσης και να παραταθούν οι συμβάσεις των 340 επικουρικών που ήδη εργάζονται στα ΚΚΠ, ώστε με τον τρόπο αυτό να θωρακιστεί στο μέγιστο βαθμό η λειτουργία τους και η φροντίδα των φιλοξενούμενων ατόμων με αναπηρία, ατόμων με χρόνιες παθήσεις, των ηλικιωμένων και των παιδιών όλων των ηλικιών που διαβιούν μέσα σε αυτές τις δημόσιες δομές.
3. Να αντιμετωπιστούν οι εργαζόμενοι όλων των Κέντρων Κοινωνικής Πρόνοιας της χώρας - οι οποίοι δίνουν καθημερινά μάχη κάτω από αντίξοες συνθήκες και παρέχουν υπηρεσίες σε έναν υψηλό αριθμό περιθαλπόμενων - ακριβώς όπως και οι εργαζόμενοι στο Εθνικό Σύστημα Υγείας (ΕΣΥ), και να προβλεφθεί η χορήγηση σε αυτούς του έκτακτου δώρου Πάσχα όπως θα χορηγηθεί και στους εργαζόμενους στο ΕΣΥ.
4. Να διασφαλιστεί ότι τα ιδρύματα διαθέτουν εξοπλισμό ατομικής προστασίας και ότι λαμβάνουν αυστηρά μέτρα υγιεινής και πρόληψης. Αυτές οι προμήθειες πρέπει να είναι διαθέσιμες και στους περιθαλπόμενους και να διατίθενται σε προσβάσιμες μορφές στους κοινόχρηστους χώρους στα ιδρύματα.
5. Σε όλες τις δημόσιες δομές, να διασφαλιστεί η κάλυψη του αυξημένου κόστους που συνδέεται με αυτή την κρίση, συμπεριλαμβανομένων των φαρμάκων, του προστατευτικού υλικού, των υλικών και μέσων απολύμανσης και των υπερωριών του προσωπικού.
6. Να ληφθεί μέριμνα για διενέργεια εκτεταμένων ελέγχων υπό την έγκριση και την επίβλεψη του ΕΟΔΥ, και να ληφθούν αυστηρότερα προληπτικά μέτρα για ομάδες ατόμων με αναπηρία και χρόνιες παθήσεις που είναι πιο ευάλωτες σε λοίμωξη και διαβιούν μέσα στα ιδρύματα, ακόμα και για προληπτικές απομονώσεις/νοσηλείες των ατόμων αυτών, με βάση ειδικά πρωτόκολλα νοσηλείας και φροντίδας.
7. Να διασφαλιστεί η ίση πρόσβαση των ατόμων με αναπηρία και χρόνιες παθήσεις που διαβιούν στα ιδρύματα στη θεραπεία στα νοσοκομεία.
8. Να διασφαλιστεί ότι τα άτομα με αναπηρία και χρόνιες παθήσεις μπορούν ακόμα να επικοινωνήσουν με τις οικογένειές τους, και ότι αυτό μπορούν να το κάνουν με σεβασμό και τήρηση της ιδιωτικότητας κάθε επικοινωνίας και μέσω των δικών τους συσκευών επικοινωνίας, εφόσον οι φιλοξενούμενοι/περιθαλπόμενοι έχουν δικές τους συσκευές.

**Κύριε Υπουργέ,**

**Κυρία Υφυπουργέ,**

Απευθυνόμαστε σε εσάς θεωρώντας ότι θα προχωρήστε άμεσα στη λήψη δραστικών και αποτελεσματικών μέτρων προστασίας των ατόμων με αναπηρία, με χρόνιες παθήσεις, των ηλικιωμένων και των παιδιών που διαβιούν στις δομές κλειστής περίθαλψης του δημόσιου τομέα, του ιδιωτικού τομέα, του ψυχιατρικού τομέα. Επίσης, άμεση υποστήριξη πρέπει να έχουν και οι εργαζόμενοι σε αυτές τις δομές. Οποιαδήποτε καθυστέρηση μπορεί να αποβεί πολύ κρίσιμη. Ό,τι έχουμε αναφέρει σε αυτό το υπόμνημα λαμβάνει υπόψη του την τεράστια προσπάθεια που κάνουν οι εργαζόμενοι και οι διοικούντες αυτών των δομών, αλλά η ΕΣΑμεΑ κρούει τον κώδωνα άμεσου κινδύνου γιατί απαιτείται συνολική και ολοκληρωμένη αντιμετώπιση.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Ι. Λυμβαίος**

**Πίνακας Αποδεκτών:**

- Γραφείο Πρωθυπουργού της χώρας

- Γραφείο Υπουργού Επικρατείας, κ. Γ. Γεραπετρίτη

- Γραφείο Υπουργού Οικονομικών, κ. Χ. Σταϊκούρα

- Γραφείο Υπουργού Εργασίας, κ. Ι. Βρούτση

- Γραφείο Υπουργού Εσωτερικών, κ. Π. Θεοδωρικάκο

- Γραφείο Γ.Γ. Κοινωνικής Αλληλεγγύης, κ. Γ. Σταμάτη

- Γραφείο Γ.Γ. Εργασίας, κ. Α. Στρατινάκη

- Γραφείο Υφυπουργού Υγείας, κ. Β. Κοντοζαμάνη

- Γραφείο Γ.Γ. Υπηρεσιών Υγείας, κ. Ι. Κωτσιόπουλο

- Γραφείο Γ.Γ. Δημόσιας Υγείας, κ, Π. Πρεζεράκο

- Μέλη του Ελληνικού Κοινοβουλίου

- Πρόεδρο ΕΟΔΥ, κ. Π. Αρκουμανέα

- Πρόεδρο ΠΟΕΔΗΝ, κ. Μ Γιαννάκο

- Προέδρους Κέντρων Κοινωνικής Πρόνοιας

- Εκπροσώπους ΕΣΑμεΑ στα Κέντρα Κοινωνικής Πρόνοιας

- Οργανώσεις Μέλη ΕΣΑμεΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |